โบรกฯแนะสอย CHEWA เคาะเป้า 1.61 บ. ฟันธงกำไรปี 61 พุ่งแตะ 232 ลบ. รับยอดขายโตกระฉูด
โบรกฯแนะสอย CHEWA เคาะเป้า 1.61 บ. ฟันธงกำไรปี 61 พุ่งแตะ 232 ลบ. รับยอดขายโตกระฉูด
9 ต.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้นบริษัท ชีวาทัย จำกัด (มหาชน) หรือ CHEWA หลังมีการประเมินว่าผลงานในช่วงครึ่งปีหลังจะเติบโตอย่างโดดเด่นตามเป้าหมายที่วางไว้ หลังบริษัทเตรียมเปิด 2 โครงการใหม่ มูลค่าโครงการรวม 1.6 พันล้านบาท ในช่วงไตรมาส 4/2561
ขณะที่ราคาหุ้น CHEWA ปิดตลาดวานนี้ (9 ต.ค.61) ที่ระดับ 1.31 บาท บวก 0.04 บาท หรือคิดเป็น 3.15% สูงสุดที่ระดับ 1.31 บาท ต่ำสุดที่ระดับ 1.26 บาท ด้วยมูลค่าการซื้อขาย 3.38 ล้านบาท
โดยก่อนหน้านี้ นายบุญ ชุน เกียรติ กรรมการผู้จัดการ CHEWA เปิดเผยว่า ในช่วงไตรมาส 4/2561 บริษัทมีแผนเปิดตัวโครงการใหม่ จำนวน 2 โครงการ มูลค่าโครงการรวม 1,650 ล้านบาท ซึ่งคาดว่าจะได้รับการตอบรับที่ดี เนื่องจากโครงการตั้งอยู่ในทำเลที่ดี และมีการออกแบบโครงการที่โดดเด่น ประกอบด้วย 1. โครงการ ชีวาทัย เรสซิเดนซ์ ทองหล่อ มูลค่าโครงการ 950 ล้านบาท ซึ่งจะเปิดขายรอบ VIP ในวันที่ 6-7 ตุลาคม 2561 และจะเปิดตัวอย่างเป็นทางการในวันที่ 10-11 พฤศจิกายน 2561 ตั้งเป้าหมายจะมียอดขาย (Presale) ในช่วงวันเปิดขายอย่างเป็นทางการที่ประมาณ 50-80% ของโครงการ
ทั้งนี้ โครงการ ชีวาทัย เรสซิเดนซ์ ทองหล่อ เป็นโครงการคอนโดมิเนียม Low Rise สูง 8 ชั้น 1 อาคาร บนที่ดิน 1 ไร่ 94 ตารางวา รวมห้องชุดพักอาศัยจำนวน 130 ยูนิต ขนาดห้องชุดพักอาศัยตั้งแต่ 30-62 ตารางเมตร ราคาขายตั้งแต่ 5.59-10.40 ล้านบาทต่อยูนิต ราคาเฉลี่ยที่ 190,000 บาทต่อตารางเมตร
ส่วนขณะโครงการที่ 2. โครงการ ชีวาโฮม วงแหวน-ลำลูกกา คลอง 4 มูลค่าโครงการ 700 ล้านบาท เป็นโครงการทาวน์โฮมส์ 2 ชั้น จำนวน 272 ยูนิต ราคาขายประมาณ 2-3 ล้านบาทต่อยูนิต โดยจะแบ่งทยอยเปิดขายเป็น 4 เฟส ซึ่งในทำเลดังกล่าวยังมีความต้องการอย่างต่อเนื่อง
สำหรับแนวโน้มผลการดำเนินงานในปีนี้บริษัทมั่นใจจะเติบโตอย่างต่อเนื่อง โดยยังคงเป้าหมายรายได้รวมไว้ที่จำนวน 2,400 ล้านบาท เติบโต 20% จากปีก่อน ซึ่งในช่วงครึ่งปีแรกบริษัทมีรายได้รวมแล้ว 1,456.38 ล้านบาท มาจากการส่งมอบโครงการอย่างต่อเนื่อง
ทั้งนี้ ณ สิ้นไตรมาส 2/2561 บริษัทมียอดขายรอโอน (Backlog) ในมือมูลค่ารวมกว่า 800 ล้านบาท ซึ่งจะทยอยรับรู้รายได้ในช่วงครึ่งปีหลังทั้งหมด โดยส่วนใหญ่จะทยอยรับรู้รายได้ในช่วงไตรมาส 3/2561 นอกจากนี้ บริษัทมีสินค้าพร้อมโอน (สต๊อก) มูลค่ารวมประมาณ 2,100 ล้านบาท ซึ่งสามารถรับรู้ได้ทันทีหลังการขาย
นอกจากนี้ ในปี 2562 บริษัทตั้งเป้าหมายรายได้รวมประมาณ 2,800 ล้านบาท หรือเติบโต 20% จากปีนี้ เนื่องจากจะมีการเปิดตัวโครงการใหม่อย่างต่อเนื่อง โดยเบื้องต้นในปี 2562 บริษัทมีแผนเปิดตัวโครงการใหม่ จำนวน 5 โครงการ มูลค่าโครงการรวม 6,200 ล้านบาท แบ่งเป็นโครงการร่วมทุน จำนวน 2 โครงการ และโครงการที่บริษัทพัฒนาเอง จำนวน 3 โครงการ นอกจากนี้ ยังอยู่ระหว่างพิจารณาเปิดโครงการใหม่ในปี 2562 อีกจำนวน 3 โครงการ ซึ่งปัจจุบันอยู่ระหว่างการเจรจาซื้อที่ดิน
“เรายังคงมองหาโอกาสการเติบโตแบบร่วมทุนกับพันธมิตร และการเทกโอเวอร์โครงการอย่างต่อเนื่อง ซึ่งเรามองว่าเป็นหนึ่งในกลยุทธ์ของเราที่จะเติบโตอย่างแข็งแกร่ง ตอนนี้ก็มีการเจรจากับพันธมิตรเพื่อร่วมทุนหลายราย ทั้งพันธมิตรในประเทศ และพันธมิตรต่างประเทศ เช่น จีน ญี่ปุ่น เป็นต้น แต่ยังไม่มีข้อสรุป” นายบุญ กล่าว
ด้านนักวิเคราะห์ บล.โกลเบล็ก ระบุว่า ขณะนี้ คงคำแนะนำ “ซื้อ” หุ้น CHEWA ในราคาเป้าหมาย 1.61 บาทต่อหุ้น โดยคาดกำไรสุทธิปี 61 อยู่ที่ราว 232 ล้านบาท เติบโต 50% ขณะที่รายได้รวมทั้งปี 61 อยู่ที่ราว 2,440 ล้านบาท เติบโต 19% ด้วยสมมติฐานอัตรากำไรขั้นต้นราว 29% ใกล้เคียงครึ่งแรกปี 61 และสมมติฐานอัตราค่าใช้จ่ายขายและบริหารต่อรายได้ราว 16% โดยในช่วงครึ่งแรกปีนี้ มีรายได้ 1,456 ล้านบาท
ขณะที่รายได้ครึ่งปีหลัง หนุนด้วย Backlog คงเหลือ ณ วันที่ 30 มิ.ย.18 อยู่ที่ราว 800 ลบ. พร้อมรับรู้ทั้งหมดภายในปีนี้ หลักๆ จะมาจากโครงการ ชีวาทัย เพชรเกษม 27 ที่มี Backlog กว่า 600 ลบ. ประกอบกับมีการเปิดตัวโครงการแนวราบพร้อมโอน 2 โครงการในช่วงไตรมาส 3-4/61 ได้แก่ 1) โครงการชีวาโฮม วงแหวน-ลำลูกกา มูลค่า 700 ลบ. และ 2) โครงการฮาร์ท สุขุมวิท มูลค่า 180 ลบ. (เป็นโครงการ JV ในสัดส่วน 70:30)